CELEX: 32019D1005
Language: sk
Date: 2019-06-19 00:00:00
Title: Vykonávacie rozhodnutie Komisie (EÚ) 2019/1005 z 19. júna 2019, ktorým sa určuje, že dočasné pozastavenie preferenčného cla nie je primerané pre dovoz banánov s pôvodom v Nikarague

20.6.2019   
               
               
                  SK
               
               
                  Úradný vestník Európskej únie
               
               
                  L 163/101
               
            
         VYKONÁVACIE ROZHODNUTIE KOMISIE (EÚ) 2019/1005
         z 19. júna 2019,
         ktorým sa určuje, že dočasné pozastavenie preferenčného cla nie je primerané pre dovoz banánov s pôvodom v Nikarague
         EURÓPSKA KOMISIA,
         so zreteľom na Zmluvu o Európskej únii a Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 20/2013 z 15. januára 2013, ktorým sa vykonáva bilaterálna ochranná doložka a stabilizačný mechanizmus v súvislosti s banánmi, stanovené v Dohode, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (1), a najmä na jeho článok 15 ods. 2,
         keďže:
         
                     (1)
                  
                  
                     Dohodou, ktorou sa zakladá pridruženie medzi Európskou úniou a jej členskými štátmi na jednej strane a Strednou Amerikou na strane druhej (2) (ďalej len „dohoda“), sa zaviedol stabilizačný mechanizmus pre banány a predbežne sa začal uplatňovať na krajiny Strednej Ameriky počas roku 2013 a konkrétne na Nikaraguu 1. augusta 2013.
                  
               
                     (2)
                  
                  
                     Týmto stabilizačným mechanizmom pre banány, ktorý sa vykonáva nariadením (EÚ) č. 20/2013, sa stanovuje, že ak jedna z dotknutých krajín dosiahne stanovený spúšťací objem dovozu čerstvých banánov (položka 0803 90 10 kombinovanej nomenklatúry Európskej únie z 1. januára 2012), Komisia prijme vykonávací akt, ktorým môže buď dočasne pozastaviť preferenčné clo uplatňované na dovoz čerstvých banánov z uvedenej krajiny, alebo určiť, že takéto pozastavenie nie je vhodné.
                  
               
                     (3)
                  
                  
                     Dovoz čerstvých banánov do Únie s pôvodom v Nikarague prekročil spúšťací objem dovozu, ktorý je stanovený v prílohe k nariadeniu (EÚ) č. 20/2013 na 14 500 ton, dňa 25. marca 2019.
                  
               
                     (4)
                  
                  
                     Podľa článku 15 ods. 3 nariadenia (EÚ) č. 20/2013 Komisia zvážila vplyv dotknutého dovozu na situáciu na trhu Únie s banánmi, aby rozhodla, či sa má preferenčné clo pozastaviť. Komisia preskúmala účinky dotknutého dovozu na úroveň cien v Únii, vývoj dovozu z iných zdrojov a celkovú stabilitu trhu Únie s čerstvými banánmi.
                  
               
                     (5)
                  
                  
                     Dovoz čerstvých banánov z Nikaraguy predstavoval v čase, keď prekročil stanovený spúšťací objem dovozu na rok 2019, iba 1,5 % dovozu čerstvých banánov do Únie v rámci stabilizačného mechanizmu pre banány.
                  
               
                     (6)
                  
                  
                     Dovoz z veľkých vyvážajúcich krajín, s ktorými má Únia takisto dohodu o voľnom obchode, najmä z Kolumbie, Ekvádoru a Kostariky, zároveň dosiahol 14,4 % stanoveného spúšťacieho objemu dovozu v prípade Kolumbie, 19,3 % v prípade Ekvádoru a 16,9 % v prípade Kostariky. „Nevyužité“ množstvo v rámci stabilizačného mechanizmu, ktoré predstavuje približne 5 miliónov ton, je výrazne vyššie než celkový dovoz z Nikaraguy k 25. marcu 2019, ktorý predstavoval 15 600 ton.
                  
               
                     (7)
                  
                  
                     Dovozná cena z Nikaraguy bola počas prvých 2 mesiacov roku 2019 na priemernej úrovni 572 EUR za tonu, čo je o 16 % menej ako priemerná cena ostatného dovozu čerstvých banánov do Únie, ktorá dosiahla úroveň 648 EUR za tonu. Priemerná dovozná cena banánov z Nikaraguy v roku 2018 bola o 26 % nižšia než priemerná cena ostatného dovozu čerstvých banánov do Únie.
                  
               
                     (8)
                  
                  
                     Hoci priemerná veľkoobchodná cena banánov bez ohľadu na pôvod v januári a vo februári 2019 bola o 8,3 % nižšia v porovnaní s cenou v januári a vo februári 2018 – teda 944 EUR za tonu v januári a vo februári 2019 v porovnaní s 1 029 EUR za tonu v januári a vo februári 2018 –, priemerná veľkoobchodná cena banánov vyprodukovaných v Únii bola v januári a vo februári 2019 o 7,7 % vyššia než v januári a vo februári 2018 – teda 1 086 EUR za tonu v januári a vo februári 2019 v porovnaní s 1 008 EUR za tonu v januári a vo februári 2018.
                  
               
                     (9)
                  
                  
                     Keďže dovoz banánov z Nikaraguy nedosahuje vysoký objem, nemal vplyv na trhovú cenu banánov v Únii. Neexistuje teda ani náznak toho, že by stabilita trhu Únie bola narušená dovozom čerstvých banánov z Nikaraguy nad stanovený ročný spúšťací objem dovozu, ani dôkaz, že by to malo výrazný vplyv na situáciu výrobcov z Únie.
                  
               
                     (10)
                  
                  
                     V marci 2019 navyše neexistoval nijaký náznak, že by hrozilo vážne zhoršenie na trhu Únie alebo vážne zhoršenie hospodárskej situácie v najvzdialenejších regiónoch Únie.
                  
               
                     (11)
                  
                  
                     Pozastavenie preferenčného cla na dovoz banánov s pôvodom v Nikarague sa preto v tejto fáze nezdá primerané.
                  
               
                     (12)
                  
                  
                     Je potrebné pripomenúť, že v roku 2018 dovoz z Nikaraguy prekročil stanovený ročný spúšťací objem dovozu 10. apríla a do konca roka 2018 dosiahol úroveň 81 000 ton. Komisia však vo svojej následnej analýze dospela k záveru, že tento dovoz, ako ani ostatný dovoz z krajín, na ktoré sa vzťahuje stabilizačný mechanizmus, nespôsobil narušenie trhu Únie.
                  
               
                     (13)
                  
                  
                     Vzhľadom na to, že ročný spúšťací objem dovozu bol prekročený už v marci, a napriek tomu, že celkový dovoz z Nikaraguy na trh Únie je nízky, Komisia bude aj naďalej monitorovať situáciu a môže prijať opatrenia neskôr, keď to bude vhodné.
                  
               
                     (14)
                  
                  
                     V súlade s článkom 14 ods. 4 nariadenia (EÚ) č. 20/2013 by toto rozhodnutie malo nadobudnúť účinnosť čo najskôr,
                  
               PRIJALA TOTO ROZHODNUTIE:
         
            Článok 1
            Dočasné pozastavenie preferenčného cla na dovoz čerstvých banánov zatriedených do položky 0803 90 10 kombinovanej nomenklatúry Európskej únie s pôvodom v Nikarague nie je primerané.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 19. júna 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 17, 19.1.2013, s. 13.
         
            (2)  Ú. v. EÚ L 346, 15.12.2012, s. 3.